Dorit Myltoft (RV), 2000-01-19:
Det Radikale Venstres ordfører på dette område, hr. Morten Helveg Petersen,
kan desværre ikke være til stede i dag, og derfor skal jeg fremføre følgende: Vi ved, at den danske middellevetid har været faldende gennem en årrække, så der er god brug for et folkesundhedsprogram.
Programmet lægger særlig vægt på den forebyggende indsats.
Det er derfor, målsætningen er i størst muligt omfang at forhindre, at befolkningen pådrager sig alvorlige og længerevarende sygdomme med store personlige omkostninger for den enkelte, men så sandelig også for samfundet.
Dertil kommer, at det generelt er lettere at forebygge, inden skaden er sket, frem for at skulle behandle efterfølgende.
Programmet udstikker nogle rammer for en forebyggelsesindsats på samfundsplan.
Det gælder dog ikke for børn, som netop er helt afhængige af de voksnes valgte livsstil.
Voksne afgør selv, om de vil følge de anbefalinger, der kommer fra den sundhedsfaglige ekspertise, men det er vigtigt, at samfundet sender et signal og presser på for at sikre en væsentlig forbedring i befolkningens sundhedstilstand.
De hidtidige erfaringer viser, at det særligt er røgen, der er den store synder.
Faktisk har det vist sig, at rygning er med til at forkorte tilværelsen 8-9 år for rygere, hvortil kommer et dårligere helbred i årene forinden.
Derfor er det efter vores opfattelse særlig her, der er behov for at stramme op og gøre en ekstra indsats.
I forebyggelsesdiskussionen strander vi tit på spørgsmålet om lovgivning.
Det er om at finde en balance mellem oplysning, frivillighed og lovgivning på området.
Hvor meget kan man oplyse om og derved forhåbentlig få folk til at ændre adfærd? Hvordan indretter vi kampagner og tilbud, så folk føler, at de har lyst til f.eks. at holde op med at ryge for at få et bedre liv?
Det bedste ville jo være, hvis folk med kyshånd tog imod forebyggelsesinitiativer, fordi de havde lyst til det og kunne se meningen med det, men så nemt går det ikke.
Inden for det kontroversielle område tobaksrygning finder vi derfor, at det er relevant at overveje lovgivning. Som vi alle ved, dannes de dårlige vaner ofte tidligt i et menneskes livsforløb.
Børn og unge tager ofte ved lære af de voksnes dårlige vaner.
Det er vigtigt, at der tages hånd om de unge og der gøres noget seriøst for at forebygge dårlige vaner fra barnsben.
Ud over oplysning bør vi overveje at forbyde salg af tobak til unge under 15 år.
I dag har vi lovgivning, der forbyder salg af alkohol til børn under 15 år.
Hvorfor ikke også tobak?
Svært at håndtere vil nogle sikkert mene, men det er vigtigt, at der sendes et utvetydigt signal til de unge og deres forældre om, at det hverken er smart eller til ens eget bedste, at man ryger.
Der bør også tages initiativ til at forbyde tobaksrygning på bl.a. skoler og sygehuse, hvor børn og unge samt ikke at forglemme syge mennesker færdes. Det er paradoksalt, at børn og unge på skolerne skal udsættes for voksnes eller kammeraters tobaksrøg, og det virker endnu mere grotesk, at det er tilladt at ryge på steder, hvor man kommer for at få undersøgt sit helbred eller for at blive helbredt.
Sygehusene bør derfor efter vores opfattelse gøres helt røgfri, og vi bør overveje lovgivning på området for at støtte de mange tiltag, der sker ad frivillighedens vej.
Ud over kampen mod tobakken finder vi det fra radikal side også vigtigt, at vi forholder os til de forskellige typer forebyggelse.
Nogle typer forebyggelse virker bedre end andre.
Derfor skal vi fremover vurdere, hvilke typer forebyggelse der giver de bedste resultater i situationerne. Til slut vil jeg endnu en gang understrege vores tilslutning til regeringens folkesundhedsprogram.
Den radikale folketingsgruppe fremlagde et forebyggelsesprogram i januar 1998, og vi er glade for at se, at det har sat sit præg.